በኢትዮጵያና በፈረንሣይ መካከል የሚደረገው ሁለገብ ትብብር ይበልጥ መጠናከር አለበት
አዲስ አበባ፤ መስከረም 11/2006 (ዋኢማ) – በኢትዮጵያና በፈረንሣይ መካከል የሚደረገው ሁለገብ የልማት ትብብር ይበልጥ ተጠናክሮ መቀጠል እንዳለበት ጠቅላይ ሚኒስትር ኃይለማሪያም ደሳለኝ አስታወቁ፡፡ጠቅላይ ሚኒስትር ኃይለማሪያም ዛሬ በጽሕፈት ቤታቸው በፈረንሣይ አፍሪካ ቀንድ የወዳጅነት ቡድን ሊቀመንበር ሉዊ ዱቨርኖ ከተመራው የፈረንሳይ ፓርላማ ሴኔት አባላት ጋር ባካሄዱት ውይይት እንደገለጹት ፈረንሳይ በኢትዮጵያ ለሚካሄዱ የልማት ተግባራት የምታደርገው ድጋፍ የሚደነቅ ነው፡፡ በሁለቱ አገራት መካከል በሚደረገው የሁለትዮሽ ትብብር ፈረንሣይ ለኢትዮጵታ የምታደርገው ድጋፍ ወደፊትም አሁን ካለበት ደረጃ በበለጠ ተጠናክሮ መቀጠል እንዳለበት ገልጸዋል፡፡ ኢትዮጵያ በአፍሪካ ቀንድ አካባቢ አገራት ኢኮኖሚያዊ ውህደት እንዲፈጠር የምትጫወተውን ሚና በተመለከተም ለልዑካን ቡድ አባላት ሰፊ ገለጻ ማድረጋቸውን ውይይቱን የተከታተሉት የውጭ ጉዳይ ሚኒስቴር ባለሥልጣን ተናግረዋል፡፡ ሚስተር ሉዊ ዱቨርኖ ከውይይቱ በኋላ ለጋዜጠኞች በሰጡት መግለጫ በኢትዮጵያና በፈረንሳይ መካከል በኢኮኖሚ፣ በፖለቲካ፣ በባሕል፣ በትምህርትና በሌሎችም መስኮች ስለሚደረገው ትብብር ከጠቅላይ ሚኒስትር ኃይለማሪያም ጋር ሰፊ ውይይት ማካሄዳቸውን ገልጸዋል፡፡ እንደ ኢዜአ ዘገባ በኢትዮጵያና በፈረንሳይ መካከል በተለያዩ መስኮች የሚደረገው ትብብር ወደፊትም ተጠናክሮ እንደሚቀጥል ተናግረዋል፡፡ ኢትዮጵያ ለአፍሪካ ቀንድና ለአሕጉሩ ሠላምና መረጋጋት የምትጫወተው ሚና የሚደነቅ እንደሆነም አመልክተዋል፡፡